**11/12/2013**

**Nr 2013/3**

**Norsk PENs Nyhetsbrev nr 3/2013**

**Ossietzkyprisen 2013 til Sidsel Mørck**

Fengslede Forfatteres Dag blir i år markert torsdag 14. november med et kveldsarrangement på Litteraturhuset i Oslo.  Årets Ossietzkypris tildeles forfatteren **Sidsel Mørck**.  I sin begrunnelse for tildelingen sier styret: «Sidsel Mørck har vært en tydelig og viktig stemme i norsk offentlighet i mange tiår. Hun har stått ved sine hovedkampsaker, miljøvern og kvinnesak, gjennom skiftende tider og med varierende oppslutning og interesse. Det skal mot og utholdenhet til for å stå i kampen så lenge. Særlig innen miljøvern har Sidsel Mørck gjort et pionerarbeid. Arbeidet hennes har bl.a. vært rettet mot industriforurensing. Men selv om mange av motstanderne hun har valgt seg har vært sterke, har nok den største utfordringen vært likegyldigheten.  Det er helt nødvendig å låne øre til opplyste og engasjerte mennesker som Sidsel Mørck, og håpet er at Ossietzky-prisen skal gjøre det enda lettere for henne å bli hørt.» Styret framhever også Mørcks engasjement for Zola-prisen og hennes mange «litterære salonger» der hun i en årrekke samlet skribentkolleger og andre interesserte til møter og debatter i sitt hjem.  **Per Egil Hegge** og **Brit Bildøen** vil holde taler til prisvinneren og det blir musikalsk innslag ved visesangeren **Jørn Simen Øverli**.

**Høstens arrangementer**

Forfatterforeningen og Norsk PEN valgte å utsette Syria-møtene som skulle gått av stabelen 4. og 5. november hos Fritt Ord i Oslo, da flere av våre gjester ikke fikk visum i tide.  Møtene vil bli arrangert en gang på nyåret og vi kommer tilbake med mer konkret informasjon etter nyttår.  Se for øvrig nærmere redegjørelse på Norsk PENs hjemmeside.

**PEN-kongressen i Reykjavik – Anders Heger nytt styremedlem i
PEN International**

Tidligere styreleder i Norsk PEN, Anders Heger, ble i september valgt som syremedlem i PEN International under organisasjonens kongress på Island.  Den 79. kongressen, som fant sted i Reykjaviks nye kulturhus «Harpa», hadde blant annet digital overvåkning på dagsordenen og en resolusjonstekst fra PEN American Center ([http://www.norskpen.no/ArticleDetails/tabid/64/ArticleID/1521/Samlet-PEN-kongress-tar-skarpt-avstand-fra-ulovlig-overv%c3%a5kning.aspx9](http://www.norskpen.no/ArticleDetails/tabid/64/ArticleID/1521/Samlet-PEN-kongress-tar-skarpt-avstand-fra-ulovlig-overv%C3%A5kning.aspx9)) fikk bred tilslutning.  Norsk PEN informerte om sitt Tyrkia-arbeid, deltok i et seminar om «hate-speech» i Norden og hadde flere sidemøter med sentere som trengte assistanse, blant annet med Russisk PEN.  Det nye senteret i Burma/Myanmar – også et initiativ fra Norsk PEN – ble innvotert under kongressen og et kurs i MR-arbeid vi arrangerer for styret i Etiopisk PEN i samarbeid med PEN-senteret i Sør Afrika, ble konkretisert og videre planlagt.  **William Nygaard, Anders Heger, Brit Bildøen, Peter Normann Waage** og **Carl Morten Iversen** representerte Norsk PEN på kongressen.

**Ny fribykoordinator på plass**

**Hege Newth Nouri** er nå på plass som ny fribykoordinator på Norsk PENs kontor – velkommen skal hun være! Noe av det første hun setter i gang med er å samle alle lokale koordinatorer til et møte her i Oslo før jul.  Heges kontaktinformasjon finner du nederst på siden.

**Norsk PEN og Snowden-saken**

Norsk PENs holdninger og utspill i Snowden-saken førte i sommer til både oppmerksomhet i mediene og flere nye medlemmer.  Vi har også mottatt reaksjoner av typen «hvorfor støtter PEN personer som ikke er forfattere?»  Til det er det å si at såkallte «varslere» eller «whistle-blowers» faller inn under PENs mandat.  Her handler det først og fremst om retten til informasjon som er en del av ytringsfriheten.

                Rett før valget spurte Norsk PEN samtlige politiske partier om de synes det er greit at våre nærmeste allierte overvåker norske borgere, rettsforfølger varslere og lar politiet destruere datautstyret i en avis for å hindre terrorisme?  De partiene vi hørte fra valgte å ikke svare direkte på spørsmålene, men inntrykket er at de fleste er prinsippielle motstandere av elektronisk overvåking.

**Norsk PENs Tyrkia-arbeid**

Norsk PEN har det siste året trappet opp sitt engasjement for ytringsfrihet i Tyrkia.  I november i fjor besøkte en stor delegasjon med bl. a. ledelsen i PEN International, samt representanter fra Den Internasjonale Forleggerforeningen (IPA), PEN American Center og Norsk og Tyrkisk PEN, Istanbul og Ankara og hadde da møter med den politiske ledelsen i landet.  Det var under møtene i Ankara at president **Abdullah Gül** uttalte at «ytringsfihetsovergrepene kaster mørke skygger over utviklingen i Tyrkia».

                Norsk PEN følger nå opp dette arbeidet, blant annet i samarbeid med Norsk Faglitterær Forfatter- og Oversetterforening.  I oktober arrangerte NFF og Norsk PEN seminar og lukkede møter i Oslo med fire framtredende, tyrkiske skribenter.  Norsk PEN arbeider tett med PEN International om en oppdatert rapport om ytrings- og pressefrihetsforholdene i landet.  Rapporten vil ventelig foreligge ila. 1. halvår neste år.  PEN-leder **William Nygaard** har siste halvår observert flere av rettsakene i Tyrkia og PEN og NFF vil være til stede under rettsaker i Istanbul i slutten av november, der bl.a. saken til en av våre gjester på seminaret i Oslo, **Busra Ersanli** – professor i statsvitenskap som ble arrestert i 2011 anklaget for å «lede en ulovlig organisasjon», skal behandles.

**Nye medlemmer**

Journalist **Odd Isungset**, fagbokforfatter **Regi Theodor Enerstvedt**, journalist **Oda Bhar**, frilansskribent og blogger **Sigve Indregard**, poet og journalist **Kamran Mir Hazar**, forlegger **Harald Fougner**, journalist og forfatter **Ibrahim Salehrad**, komponist **Cecilie Ore**, journalist **John Olav Egeland**, journalist **Caroline Rugeldal**, lærer/oversetter/redaktør **Morten Tair**, skribent og advokat**Hege Boman Grundekjøn**, forfatter **Benedicte Meyer Kroneberg**, redaktør **Dag Herbjørnsrud** og forlagsredaktør og litteraturviter **Tonje Vold**.